Der skal gøres op med karakterfokuseringen, når der skal optages nye studerende på de videregående uddannelser.

Det mener Kvalitetsudvalget, der er nedsat til at komme med anbefalinger til ændringer af de danske videregående uddannelser.

Læs også : S-ordfører: Karakterer betyder for meget ved optagelse

I stedet for fokus på karaktergennemsnittet skal uddannelsesstederne se på en lang række parametre. Optagelsen skal i højere grad ske ved hjælp af fagkrav, test, motiverede ansøgninger og mundtlige samtaler.

For at få det til at ske, anbefaler udvalget, at uddannelserne maksimalt bør sætte karakterkrav på 7 som adgangskrav både hvad angår gennemsnit og krav til specifikt relevante fag.

Flere skal ramme plet på uddannelsesskiven

Det nye, foreslåede system minder om det nuværende kvote2-system. Det er et system, der tidligere har henvendt sig til elever, som ellers ikke har høje nok karakterkrav til at blive taget i betragtning til en studieplads på det specifikke studie.

Læs også : Rigtigt for udkantsområder at samle alle uddannelser

Formanden for kvalitetsudvalget, Jørgen Søndergaard, håber, at eleverne igennem motiverede ansøgninger og samtaler vil tænke sig bedre om, før de søger et studie.

- Vi skal have nogle flere elever til at indse, om studiet passer dem, allerede før de søger, hvis det lykkes, er det en kæmpe gevinst både for den enkelte studerende og ikke mindst for samfundet, siger Jørgen Søndergaard.

Starter med et loft på 10

Ændringen af kravene til karaktergennemsnittet kommer dog ikke til at træde i kraft allerede fra næste optagelsesrunde. Og som en overgangsløsning må karakterkravene højst være på 10.

Gymnasieeleverne skal have mulighed for at vælge de rette fag i forhold til de studier, de ønsker at komme ind på efter deres studentereksamen, og de videregående uddannelser skal først indrette deres nye optagelseskrav.

Læs også : Studerende: Problemerne løses ikke ved at udsætte studiereform

Kommissionen vil ikke sætte en klar tidshorisont på implementeringen, men den fastslår at uddannelser med høje adgangskrav eller stort frafald skal være de første til at ændre deres krav til optag.

Ændringen skal stoppe karakterkravenes himmelflugt

I de seneste år er karakterkravene på de mest populære uddannelser steget drastisk. Det blev senest tydeligt, da uddannelsen med det højeste karakterkrav, international business på Copenhagen Business School (CBS), sprængte karakterskalaen med et optagelseskrav på karaktergennemsnittet 12,1.

Læs også : Socialdemokraterne vil nedlægge kvote 1 efter karakterkrav på 12,1